
Döntéshozatal: egyszerű többség 

Tárgyalás módja: nyilvános ülés

Tisztelt Képviselő-testület !

Az önkormányzat gazdasági és fejlesztési programjának részeként, a városmarketing stratégia, a marketing széleskörű és a gyakorlatban alkalmazható eszközeivel fontos segítséget jelenthet a városvezetés számára, hogy településünk vonzóbb befektetési, turisztikai célponttá és vonzó lakóhellyé váljon.

Minden szervezetnek, így a településeknek is rendelkezniük kell olyan hosszú távú jövőképpel, amely tudatos értékválasztást tükröz, illetve kijelöli azt a célállapotot, amelyet a település a jövőben el akar érni.

Martfű Város Képviselő-testülete 2014. február 27-i ülésén foglalta határozatba Martfű Városmarketing Stratégiájának elkészítését. 

A képviselő-testület a városmarketing stratégia összeállításával a Kommunikációs és Médiacsoportot és dr. László Éva főiskolai docenst, a Szolnoki Főiskola Kereskedelem és Marketing Tanszékének mb. tanszékvezetőjét bízta meg.

A koncepció elkészült, amelyet a városi honlapon, majd 2014. május 22-én közmeghallgatáson tárt a helyi nyilvánosság elé az önkormányzat.

Martfű értékeinek megismertetése mellett a koncepció kiemelt célja a gazdaság élénkítése, új vállalkozások idevonzása, a már meglévők fejlesztése. A marketingstratégia feladata, hogy az Integrált Városfejlesztési Stratégiában foglalt jövőképet és az azt alátámasztó prioritásokat a marketing eszközeivel megvalósítsa oly módon, hogy a jövőképet megcélzó fejlesztési elképzeléseket egységes várostermékbe rendezze és sikeresen pozícionálja a célcsoportjai számára.
A hosszú távú célok rendszere mellett ismerni kellett még a lakosság véleményét a város legfontosabb teljesítményeiről, a városhoz fűződő érzelmeikről, viszonyulásukról. Az elvégzett kutatás adott támpontot a marketingcélok megfogalmazásához. 

A stratégiaalkotás részeként sorra vettük Martfű erősségeit és gyengeségeit, a város sajátosságait. Ezek alapján három fő célcsoportot határoztunk meg: a gazdasági szféra szereplőit, a turizmus révén városunkba látogatókat valamint a kultúra, közélet, közösségi élet területét, figyelembe véve azokat a környező településeket is, amelyek versenytársaink lehetnek.

A jó és hatásosan végzett városmarketinghez ismerni kell a település adottságait, ami alapján kiválaszthatók azok a területek, melyekre a fejlesztéseket és a kommunikációt koncentrálni szükséges. Ezek a gazdasági szféra szereplői, a turizmus révén városunkba látogatók valamint a kultúra, közélet, közösségi élet területe, figyelembe véve azokat a településeket is, amelyek versenytársaink lehetnek.

A városmarketing közös gondolkodás és részvétel azokban a dolgokban és folyamatokban, amiktől jobban működik a város. A város belső érintettjei a lakosság, a település vállalkozásai, főleg a szolgáltatások, és a települési önkormányzat. Egyik nélkül nem létezik a másik sem.

A marketingeszközök tudatos használata a települések menedzselésében és a lakosság szemléletformálásában hozzájárul a versenyképesség növeléséhez, hosszú távon pedig a település sikeressé válásához.

Gazdasági aktivitás szempontjából Martfű mind megyei, mind kistérségi összehasonlításban kedvező helyzetűnek mondható. Martfű a felső kategóriába tartozik a térségben a lakosság jövedelmi helyzete szempontjából is.

Martfű városmarketing stratégiájának céljai az Integrált Városfejlesztési Stratégia alapján, annak aktualizálásával: a gazdasági versenyképesség megteremtésével az „ipari kisváros” imázs, a minőségi szolgáltatások az újszerű, takarékos és környezettudatos energiahasznosítás kialakításával a „zöld” imázs, valamit az itt élők és a vendégek - turisták számára a pihenést biztosító turizmusfejlesztéssel a „termálváros” imázs. Ezeknek a céloknak a kommunikációja legalább olyan fontos, mint a fejlesztések megvalósítása. 

Martfű pozíciója az iránta jelenleg megnyilvánuló kereslet és a versenyképesség dimenziója mentén az alacsony kereslet - közepes versenyképesség pozícióban határozható meg, a jövőbeni pozíció reálisan, 15 év múlva elérendő cél a közepes-magas pozíció elérése.
A városmarketing eszköztárában a kínálat mellett a kommunikáció játszik jelentős szerepet.  A marketingkommunikáció feladata a célcsoportokkal való kapcsolattartás: eljuttatni az üzeneteket, visszajelzést szerezni a célcsoportok reakcióiról, folyamatosan kapcsolatot tartani. 

A városvezetés számos lehetőséget megragadott már eddig is, hogy a város törekvéseit városon belül és kívül is megismertesse. A városvezetés a lakosság felé az alábbi tartalmú üzeneteket kívánja továbbítani:

· Martfű egy fejlődő ipari kisváros, amely a lakosok érdekében folyamatos munkahely teremtő gazdaságfejlesztést tart szem előtt.

· Martfű környezetét a természetet kiemelten fontosnak tartó, azt tudatosan védő zöld város.

- Martfű a gyógy- és termálvíz adottságainak, és természeti értékeinek mind jobb kihasználására törekvő termál város.

- Természet – nyugalom - biztonság = Martfű

A stratégia az üzenetek szöveges megformálása mellett, az üzenetek formai megjelenítésére, szlogen és városlogó készíttetésére is javaslatot fogalmazott meg, külön projekt keretében. A városlogó, mint arculati elem a város imázs formálását támogatja. A szöveg és a kép, a szimbólum és a szlogen együtt eredményes. A város lakói számára a várost megjelenítő szimbólumok a Tisza és a cipőgyár.
A városmarketing fontos eleme a belső és külső PR fejlesztése Martfűn. A külső PR legfontosabb célcsoportjai a befektetők és a turizmusban érintett piaci szereplők. Külön csoportot alkotnak a helyi vállalkozások, mert a saját egyéni életük a városhoz szorosabban kapcsolja őket.
A XXI. század vállalkozása azonnal megszerezhető információkat akar, ehhez szükséges infrastruktúrát vár. Ezt Martfű biztosítani tudja. 

A külső PR főbb üzenetei a célokhoz igazítva: befektetők számára hagyományok és szakértelem a cipő- és élelmiszeriparban, rendezett, jól megközelíthető, szennyeződésmentes vállalkozói környezet, a turisták számára pedig a természeti adottságok, a gyógy és termálfürdő, sportturizmus és közösségi programlehetőségek.

A város imázs építését segíti a települési márka kialakítása is. A város a márkázás, a branding révén válik megkülönböztethetővé versenytársaitól. Hosszabb folyamat a városmárka megalkotása, ami a település termékeire, szolgáltatásaira is kiterjeszthető. Martfű jelenleg nem rendelkezik olyan szimbólummal, aminek a folyamatos kommunikálása segítené a várost az üzenetekkel beazonosítani. 
A külső célcsoportok, ezen belül a befektetők elérése alkalmas eszközök közül a legfontosabbak: befektetők számára évenkénti rendszeres fórum szervezése, az online marketing javítása érdekében Martfű weboldalának fejlesztése, adatbázis-marketing (adatgyűjtés), online hirdetések (a város számára fontos célcsoportok számára), social-media marketing (netes közösségi oldalak), Ofline kampányok, turisztikai kiadványok, hirdetések, térképek, részvétel szakmai és turisztikai rendezvényeken. 
Kiemelt feladat a folyamatos monitoring a stratégiai tervek megvalósításáról, a társadalmi gazdasági környezet alakulásáról:

· Gazdasági szereplők folyamatos követése: statisztikai mutatók a végzett marketing munka hatékonyságának kifejezésére: munkahelyek számának változása, cégek számának változása, helyi adóbefizetések, munkáltatói vélemények megismerése – évenkénti rendszeres személyes vagy írásbeli megkeresés, stb.

· Lakossági követés: statisztikai mutatók: a lakosság számának változása, vándorlási egyenleg, rendszeres lakossági megkérdezés – vélemények, megismerése, javaslatok gyűjtése.
· Turizmus követése: statisztikai mutatók: vendégéjszakák számának változása, rendezvények látogatószáma, vendégelégedettség mérés- szállodai vagy rendezvényeken turista megkérdezés a városról, stb. A városmarketing céljainak megvalósítása indokolja egy olyan önálló szervezet létrehozását vagy valamely jelenleg is működő, hasonló funkciót betöltő városi szervezet feladatkörének bővítését, amelynek a fő feladata a városban a marketing, turizmus és kommunikációs feladatok ellátása. Ezen szervezet munkatársainak feladata lenne a stratégiai célok operatív célokká és programokká bontása a feladatok időrendi logikájának és a pénzügyi lehetőségeknek megfelelően. Konkrét és folyamatos feladatai a szervezetnek:

· folyamatos kutatások végzése a lakosság, a turisták és a munkaerő-piaci szereplők között. Fontos az információgyűjtés a várost és a marketingstratégiát érintő makrokörnyezeti változásokról és a versenytársakról. Ezt nem lehet ad hoch végezni, ennek ki kell alakítani az információrendszerét. 

· folyamatos kommunikáció a városmarketing célcsoportjai felé.

- a befektetői piac folyamatos követése és aktív befektetői megkeresések, belföldön és külföldön egyaránt.
Kérem, hogy a Képviselő-testület tárgyalja meg az előterjesztést, majd fogadja el a következő határozati javaslatot.
……./2014.(V.29.) Ö. határozat
Martfű Városmarketing Stratégiájának elfogadásáról

1. Martfű Város Önkormányzatának Képviselő-testülete megtárgyalta Martfű Városmarketing Stratégiájára vonatkozó javaslatot, melyet a határozat melléklete szerint jóváhagy.

2. A Képviselő-testület a Városmarketing Stratégiában meghatározott célok megvalósítása érdekében marketing csoportot létrehozását határozza el, melynek tagjai

· A Martfű Városi Művelődési Központ és Könyvtár média csoportjának egy munkatársa,

· A Martfűi Polgármesteri Hivatal Városfejlesztési és Üzemeltetési Iroda egy munkatársa, valamint

· egy fő marketing tanácsadó.

3. A marketing csoport feladata: 
· A stratégiai célok operatív célokká és programokká bontása érdekében az éves marketing terv elkészítése,

· folyamatos kutatások végzése a lakosság, a turisták és a munkaerő-piaci szereplők körében, információgyűjtés a várost és a marketingstratégiát érintő makrokörnyezeti változásokról, versenytársakról,

· folyamatos kommunikáció a városmarketing célcsoportok felé,

· a befektetői piac folyamatos követése és aktív befektetői megkeresések belföldön és külföldön egyaránt.
4. Az ez évi marketing tervet, a megvalósításához szükséges költségeket, azok fedezetét 
      2014. július 31. napjáig a Képviselő-testület elé be kell terjeszteni.


Felelős: 
marketing csoport



polgármester

5. A Képviselő-testület a városmarketing Stratégia megvalósulásának költségeit minden 
évben költségvetésében biztosítja.


Felelős: polgármester


Határidő: önkormányzati pénzügyi terv Képviselő-testület elé történő beterjesztése

Martfű, 2014. május 21.

Látta: Szász Éva

           jegyző
